Bejaarde erg mishandel: ‘Verpleegster’ gevonnis‘n Skermskoot uit ‘n video van die mishandeling. Die voormalige verpleegster wat daaraan skuldig bevind is dat sy ŉ 84-jarige kankerpasiënt in ŉ versorgingsoord in Oos-Londen herhaaldelik aangerand en mishandel het, is Donderdag gevonnis. Landdros Ignatius Kitching het Ncediswa Mkenkcele tot drie jaar tronkstraf gevonnis op elk van die vyf aanklagte van aanranding waaraan sy vroeër skuldig bevind is. Die vonnisse sal gelyklopend uitgedien word hoewel Kitching gelas het dat Mkenkcele minstens agt jaar tronkstraf moet uitdien. Die mishandeling van Hope Shepherd, ŉ inwoner van die Lily Kirchmann-tehuis in die stad, het aan die lig gekom toe haar kinders beeldmateriaal van ’n versteekte kamera aan die polisie oorhandig het. Die aanranding het van minstens einde Desember 2014 tot Februarie 2015 plaasgevind. Mkenkcele het kort daarna bedank voordat sy in hegtenis geneem is. Shepherd is ná die voorval na ŉ ander versorgingsoord verskuif. Sy is in Desember 2015 dood. Shepherd se familie glo dat haar dood aan die aanrandings toegeskryf kan word. Deanne Guild, een van Shepherd se dogters, het aan Maroela Media gesê die familie is verlig dat die saak verby is. “Dit was ŉ lang en moeilike saak met baie pynlike herinneringe wat telkens teruggekom het wanneer ons in die hof was. Ons is so dankbaar dit is verby.” Guild het gesê hoewel die familie geen plesier daaruit put om iemand te sien tronk toe gaan nie, voel hulle geregtigheid het geskied. “Ons hoop die vonnis sal as ŉ afskrikmiddel dien vir mense wat weerlose mense uitbuit.” Shepherd se kinders het onraad vermoed toe hul ma heeltyd blou kneusplekke gehad het wat nie verduidelik kon word nie. Shepherd het keelkanker gehad en haar larinks is verwyder. Sy het deur ŉ gat in haar keel asemgehaal en was nie in staat om te praat of te skryf nie. Die kinders het toe ŉ kamera in hul ma se kamer versteek en later op die beeldmateriaal gesien hoe sy mishandel word. Van die beeldmateriaal het gewys hoe Shepherd onder meer met ŉ reukweerder-blikkie teen die kop geslaan word, waarna die reukweerder in haar gesig en ook in die gat in haar lugpyp gespuit word. Tydens een van die voorvalle is Shepherd vir minstens 17 minute onophoudelik aangerand. Sy was in ŉ rolstoel en is by een geleentheid vir nagenoeg drie uur aan haar rolstoel aan die bed vasgemaak.